Bateriku

Bateriku ialah sebuah penyedia perkhidmatan bantuan tepi jalan di Malaysia, beribu pejabat di Shah Alam, Selangor. Ditubuhkan pada 2014, syarikat ini menawarkan khidmat penggantian bateri kenderaan dan perkhidmatan baik pulih automotif dan elektrikal secara bergerak. , syarikat ini mempunyai lebih 170 kedai di seluruh Malaysia.

Bermula 2019, Bateriku mengembangkan perkhidmatannya dengan memperkenalkan khidmat bantuan tepi jalan penuh, merangkumi khidmat tunda, penggantian tayar, pengisian bendalir, dan kunci kereta.

Pada April 2022, Bateriku.com mengeluarkan jenama bateri sendiri iaitu Astra.

 Sejarah 
Bateriku diasaskan pada Mac 2014 oleh Azarol Faizi, seorang graduan kejuruteraan aero­­nautik dari Universiti Teknologi Malaysia dan terlibat dalam industri berat sejak awal kerjayanya. Bateriku bermula sebagai penyedia perkhidmatan penggantian bateri kereta berdasarkan permintaan dan beralih mewujudkan sebuah ekosistem yang menghubungkan pengguna kereta dengan bantuan tepi jalan, bengkel yang dipercayai, pusat jualan alatan kereta dan khidmat bantuan.

 Penubuhan akademi 
Sebagai tanggungjawab sosial, Bateriku melancarkan Akademi Bateriku pada 2022. Ia merupakan sebuah institusi bertauliah yang diiktiraf oleh Jabatan Pembangunan Kemahiran di bawah Kementerian Sumber Manusia Malaysia yang menyediakan program pemahiran semula dan peningkatan kemahiran bagi tenaga mahir automotif dalam ekosistemnya.

 Sokongan dan kerjasama 
Pada September 2024, Bateriku meraih dana pelaburan bernilai RM34.7 juta atau US$7.4 juta daripada Kumpulan Wang Persaraan Diperbadankan (KWAP), Gobi Partners, VentureTech SBI Capital LP, dan VentureTech Sdn Bhd.

Pada Februari 2024, Bateriku diumumkan sebagai salah satu syarikat yang memperoleh dana pelaburan daripada Kumpulan Wang Persaraan (Diperbadankan) (KWAP) di bawah strategi Dana Perintis milik perbadanan itu.

Pada April 2022, Bateriku menjadi ejen bagi produk perlindungan diri milik Allianz General dengan melancarkan ‘Allianz PerlindunganKu’ untuk komuniti berpendapatan rendah yang berdaftar dengan Bateriku.com.

Pada Mei 2018, Bateriku memeterai kerjasama pintar dengan dua syarikat pemula niaga Malaysia, Serv yang menyediakan perkhidmatan penyelenggaraan kereta mudah alih dan JomParking yang membantu pemilik kereta dalam pembayaran tempat meletak kereta bagi menyediakan pemandu penggantian bateri, penyelenggaraan dan pembayaran meletak kereta.

 Rujukan 

Kategori:Syarikat Malaysia
Kategori:Jenama Malaysia
Kategori:Syarikat Malaysia ditubuhkan pada 2014
Kategori:Perkhidmatan jalan raya kecemasan
Kategori:Penubuhan 2014 di Malaysia